El marge per crear nous impostos per part del Govern està "molt esgotat" però el que sí farà és reformular-ne alguns aquesta legislatura. A banda dels canvis que s'han de fer als impostos de grans establiments comercials i d'aviació per imperatiu de la Unió Europea, la Generalitat planeja modificar la taxa turística per incrementar-la en l'àmbit del Centre Recreatiu i Turístic (CRT) de Vila-seca i Salou, abans anomenat BCN World. "Entenem que hi ha algunes destinacions turístiques al nostre país que, en termes comparatius amb altres destinacions similars a Europa, estan en taxes molt inferiors a l'estàndard europeu", ha assegurat el secretari d'Hisenda, Lluís Salvadó, en una entrevista a l'ACN. L'objectiu de la reforma és que "l'impost d'estades turístiques millori el seu funcionament a partir de l'experiència acumulada" des que es va posar en marxa el novembre del 2012, ha explicat Salvadó. "Entenem que hi ha sectors de l'àmbit del turisme que tenen recorregut per incrementar la seva recaptació", ha dit el secretari d'Hisenda.   Tot i que durant l'entrevista Salvadó no ha volgut concretar en quins àmbits s'augmentarà la taxa, fonts del Govern han especificat posteriorment que s'estudia que l'impost sigui més car per a les estades al CRT, quan aquest complex d'oci (que inclourà casinos, comerços i hotels, entre altres) estigui en funcionament.  L'increment no afectaria els hotels de Port Aventura, sinó només els del futur projecte.   La Generalitat fa 15 dies que està treballant en una proposta de canvi per a la taxa turística amb la intenció d'incorporar-la a la llei de mesures fiscals i financeres, d'acompanyament dels pressupostos del 2016. En cas que s'hagi de treballar amb un pressupost prorrogat, es buscarà "l'alternativa" per aprovar la modificació, ha detallat Salvadó.   El secretari d'Hisenda ha recordat que la taxa turística és finalista i reverteix sobre el sector del turisme, de manera que "la voluntat no és recaptatòria",  sinó de "regulació del mercat" i de "poder revertir els recursos en un sector estratègic".   L'altre canvi tributari que hi haurà serà la modificació de l'impost de grans equipaments comercials (IGEC), que s'ha d'adaptar a les peticions de la Comissió Europea, que va considerar que l'impost suposava una ajuda encoberta al petit comerç. En aquest cas, es farà una "transformació en profunditat" per reorientar-lo cap a finalitats ambientals i encara no se sap si els canvis implicaran augmentar o minvar la recaptació, ha apuntat Salvadó. "Esperem tenir una reformulació de l'impost en els propers dos mesos", ha afegit.     L'impost de l'aviació també s'ha d'ajustar als imperatius europeus, si bé el canvi tindrà un abast més limitat i és més "de detall". En aquest cas "s'han d'eliminar alguns elements que no estaven alineats en àmbits de la lliure concurrència" perquè la Unió Europea considerava que s'estaven realitzant "ajuts d'estat" encoberts amb el tribut, ha detallat el secretari d'Hisenda. Les modificacions implicaran un lleuger increment de la recaptació.     Petició de "sentit comú" en l'impost de dipòsits bancaris   Salvadó confia que el futur govern de l'estat tingui "sentit comú" i "sensibilitat" amb l'impost de dipòsits bancaris i actuï diferent de l'executiu del PP, que fins ara ha tingut una "vocació obstruccionista" i ha "preservat el sistema bancari" per sobre de l'obtenció d'ingressos per l'erari públic.   Amb els 500 milions d'euros que Catalunya ha deixat d'ingressar per l'anul·lació de l'impost, "permetrien aprovar dos plans de xoc i afrontar moltes necessitats socials que requereix Catalunya", ha apuntat Salvadó.   El Tribunal Constitucional va tombar l'impost català de dipòsits bancaris després que el govern espanyol presentés un recurs contra el tribut. L'impost català preveia un gravamen d'entre el 0,3% i el 0,5% per als dipòsits, però finalment s'ha acabat imposant el 0,03% decretat per l'executiu estatal.

Summary: ACTUALIZACIÓ:El Govern planeja modificar la taxa turística per incrementar-la a BCN World


El fiscal i l'acusació particular mantenen la petició de 15 anys de presó per a Kamel Hosni, acusat de matar a ganivetades un traficant en un pis d'Empuriabrava. La defensa demana l'absolució. Durant l'última jornada del judici, abans d'entregar l'objecte del veredicte al jurat popular, han declarat els forenses que van fer l'autòpsia a la víctima i els que van fer l'exploració psicopatològica a l'acusat. Els perits han explicat que l'any 2013 van diagnosticar a Hosni un trastorn límit de la personalitat que li pot generar brots psicòtics. Però detallen que no hi ha elements per afirmar o descartar que en el moment dels fets, el 2010, patís una alteració perquè no hi ha informació mèdica d'aleshores.

Summary: El fiscal manté la petició de 15 anys de presó per a l'acusat de matar a ganivetades un traficant a Empuriabrava


Dues persones han resultat ferides de poca gravetat aquest dijous al migdia en un xoc entre un turisme i un camió a l'A-2 a Caldes de Malavella (Selva), segons ha informat el Servei Català de Trànsit. L'accident ha tingut lloc poc abans de dos quarts de dotze al quilòmetre 700 on, per causes que es desconeixen, s'ha produït un encalç entre un turisme i un camió. Els dos ferits han estat traslladats en ambulància a l'Hospital Josep Trueta de Girona. Com a conseqüència del sinistre, l'autovia ha quedat tallada en sentit Girona des de les 11:44 fins a les 13:11 hores, quan s'ha pogut obrir un carril. A les 13:49 hores la via s'ha reobert totalment.  Fins al lloc dels fets s'hi ha desplaçat cinc dotacions dels Bombers de la Generalitat, dues dotacions dels Mossos d'Esquadra, a més de dues ambulàncies i l'helicòpter del SEM.

Summary: Dos ferits en un xoc entre un turisme i un camió a l'A-2 a Caldes de Malavella


La Guàrdia Urbana de Lleida ha aixecat aquest dissabte quatre actes per incomplir el confinament a membres de Cantaires de Ponent, Òmnium Cultural i l'Assemblea Nacional Catalana (ANC) que s'havien reunit a la plaça Pau Casals en motiu del Dia d'Europa. En concret, els participants hi han desplegat una pancarta amb el lema 'Escolta, Europa' i una bandera estelada. A través d'un altaveu també han reproduït un manifest en què es demana a la Unió Europa que "escolti" i que apliqui les seves eines de "justícia per garantir els drets" dels seus habitants. L'acte ha durat uns cinc minuts i just a l'acabar, una patrulla de la Guàrdia Urbana n'ha identificat els participants.

Summary: La Urbana de Lleida aixeca acta per saltar-se el confinament a entitats sobiranistes per fer un acte pel Dia d'Europa


Els Mossos d'Esquadra van detenir el 15 d'octubre dos menors per agredir un home de 28 anys que va perdre la visió d'un ull durant la Festa Major de Gràcia, a Barcelona. Es tracta d'un noi de Terrassa a qui se l'acusa d'un delicte de lesions i d'una noia que va ser arrestada com a presumpte còmplice. Tots dos són de nacionalitat espanyola. Els fets es remunten a la matinada del 16 d'agost, quan la víctima estava amb la seva parella i uns amics i una noia es va acostar per demanar-los una cigarreta. Ells li van respondre que no tenien tabac i llavors la jove va increpar-los. Més tard, la noia va tornar al lloc acompanyada d'uns amics que portaven un pal de fusta i van començar a agredir-los. A conseqüència dels cops, la víctima va caure a terra i va rebre una puntada a la cara que li va provocar la pèrdua de la visió en un ull.

Summary: Dos menors detinguts per agredir un home que va perdre la visió d'un ull durant la Festa Major de Gràcia


La Sala del Tribunal Suprem que jutjarà l’1-O ha desestimat els recursos de súplica que Carme Forcadell, Jordi Sánchez, Jordi Turull, Josep Rull i Santi Vidal havien presentat contra la interlocutòria del 27 de desembre on va confirmar la seva competència per jutjar-los per delictes de rebel·lió i malversació de fons públics. El Suprem confirma d’aquesta manera la seva competència per jutjat els 12 processats per l’1-O i també la decisió de remetre al Tribunal de Justícia de Catalunya les actuacions contra sis processats més als que la Fiscalia només acusa de desobediència. Els magistrats també desestimen el recurs de Vox, que precisament volia impedir que el Suprem aquesta part dels investigats als jutjats de Catalunya.  Al seu recurs, Forcadell, Sánchez, Turull, Rull i Vila insistien que la seva causa s’ha de jutjar al Tribunal Superior de Justícia de Catalunya (TSJC) i argumentaven que la suposada “rebel·lió” no s’ha produït.  La Sala assegura que les defenses s’equivoquen quan amb aquest objectiu apunten que el delicte de rebel·lió és un “delicte de simple activitat” que es comet “allà on els suposats rebels o sediciosos s’hagin alçat violenta i públicament”.  Entendre-ho així, segons el Suprem, implicaria acceptar la “teoria reduccionista” que només es pot tenir en compte “l’activitat” com a element per poder jutjar algú per rebel·lió, quan el que cal tenir en compte és “la finalitat perseguida per l’autor” del suposat delicte, encara que “el resultat no arribi a produir-se materialment”. Segons la sala, en aquest cas cal tenir en compte també el “risc” o “perill” que es produïssin els efectes de la rebel·lió, i la causa s’ha de quedar al Suprem perquè el delicte de rebel·lió “quan persegueix declarar la independència d’una part del territori nacional” no afecta només Catalunya, sinó tot l’Estat, encara que els fets hagin tingut lloc a Catalunya. Pel que fa a la petició de Forcadell, que recordava a la sala que la resta de membres de la mesa que havien estat investigats seran jutjats al Tribunal Superior de Justícia de Catalunya, i no al Suprem, la Sala assegura que no existeix una “identitat corporativa” davant la llei i recorda que ni la Fiscalia ni l’Advocat de l’Estat ni Vox igualen les seves responsabilitats a les de la resta de membres de la Mesa. “La Sala ignora si aquest tractament diversificat es correspon o no amb la realitat. Serà la prova practicada al plenari la que resolgui el que ara no és objecte de valoració”, diu la resolució.

Summary: El Suprem rebutja els recursos de Forcadell, Sánchez, Turull, Rull i Vila i confirma la seva competència per jutjar l’1-O


El 74% dels alumnes que han participat al programa Lecxit, impulsat per la Fundació Bofill, tenien un nivell baix de comprensió lectora, i per tant, només podien localitzar la informació bàsica explicitada en el text i relacionar conceptes si aquest era senzill. Tres anys després i amb diverses accions i activitats per al foment de la lectura, només el 19% està per sota del seu nivell. Són els principals resultats d'un programa que vol incidir en el fet que un de cada set alumnes catalans no té prou comprensió lectora a l'acabar la Primària. Per estendre els resultats, l'entitat ha engegat la campanya 'Comprendre la lectura, comprendre la vida' que busca el compromís de famílies i entitats per garantir oportunitats de comprensió lectora a tots els infants de Primària.  El projecte 'Lecxit' ofereix cada any a 1.550 infants un espai on desenvolupar el gust per la lectura a partir del compromís de més de 1.500 voluntaris que ofereixen un acompanayemtn lector efectiu al llarg de tres cursos. Hi participen 213 escoles, biblioteques i entitats de 83 municipis.  Segons la Fundació Bofill, el programa de mostra que amb accions senzilles es pot aconseguir millorar els resultats de comprensió lectora dels infants, necessaris per garantir l'èxit escolar. Per la Fundació Bofill, l'escola garanteix aprendre la tècnica de llegir i en les proves de competències bàsiques es posa de manifest que un 14,3% dels alumnes té un nivell baix de comprensió lectora i un 20% més d'alumnes té un nivell mitjà-baix. Aquests nivells impliquen que els infants poden llegir  fins i tot amb fluïdesa però no entendre el contingut i per tant, alerten que això implica un rendiment baix en altres matèries, menys capacitat de concentració, una expressió oral, dificultats per comprendre un mapa o llegir informació a la xarxa. Per això, des de la Fundació Bofill demanen la implicació de tot l'entorn per fomentar el gust per la lectura i garantir-ne el nivell en finalitzar l'educació primària. Per exemple, per a la família, proposa  habilitar un espai per endreçar els llibres i trobar temps per llegir al costat dels fills, amb dedicació.  La campanya buscar incorporar voluntaris al programa, aportacions econòmiques per a la compra de lliures i aconseguir que els infants disposin d'una biblioteca persona a casa al propi web, i promoure nous espais Lecxit en escoles, biblioteques o entitats socials que no en tinguin.

Summary: L'acompanyament del programa Lecxit redueix el nombre d'alumnes amb un nivell més baix de comprensió lectora


El Govern ha nomenat aquest dimarts Jordi Solà Grancha com a nou director de l’Institut Nacional d’Educació Fisica de Catalunya (INEFC). Nascut a Barcelona el 1959,  Solà és un professional de l’esport amb una llarga trajectòria vinculada a la institució on es va llicenciar l’any 1989. L’octubre del 1989 va començar la seva activitat com a professor, impartint, entre d’altres, les assignatures de rugbi. Es va especialitzar en aquesta disciplina esportiva, dirigint l’equip de l’INEFC  i arribant a ser entrenador de la selecció espanyola (1997-1998). Dins de l’INEFC ha estat cap de departament d’esports col•lectius, representant sindical i president de la comissió sindical intercentres. Ha ocupat diversos càrrecs de gestió dins de la institució. Va dirigir el centre de Barcelona entre el 2004 i el 2008 i darrerament era els sotsdirector d’Innovació i Suport de la institució.

Summary: Jordi Solà, nou director de l’Institut Nacional d’Educació Física de Catalunya (INEFC)


El portaveu adjunt del PP al Congrés dels Diputats Carlos Floriano ha assegurat aquest dijous que la decisió de la justícia alemanya “no agrada gens” al seu grup perquè “a Europa no hi pot haver santuaris polítics per als que se salten la llei”. En aquest sentit, ha emplaçat el govern de Pedro Sánchez a promoure una reforma del sistema de l’euroordre per evitar les “zones d’immunitat contràries al sentit de la Unió Europea”. “El govern hauria de fer tot el que estigui a la seva ma per iniciar el procés de millora de l’euroordre”, ha dit Floriano, que ha afirmat que la resposta de la justícia alemanya “no es correspon” amb els fets que es jutgen al Suprem.

Summary: El PP lamenta la decisió del tribunal alemany: “A Europa no hi pot haver santuaris polítics per als que se salten la llei”


El Museu Episcopal de Vic ha presentat els detalls de la nova exposició 'Viatjar a l'Edat Mitjana', que es podrà veure fins el 14 de febrer. La mostra vol trencar el mite que el món medieval va ser una època sedentària, segons ha explicat el seu comissari, Marc Sureda, així com també respondre a les preguntes sobre com eren els viatges, on es viatjava, qui ho feia i per quins motius. L'exposició reuneix un centenar d'objectes procedents d'una dotzena de museus catalans i d'arreu d'Europa, com ara una tauleta plegable o selles de muntar. L'exposició és resultat de la col·laboració amb el Musée de Cluny de París, el Museo Nazionale del Bargello a Florència i el Museum Schnütgen de Colònia.  Després de passar pel Musée Cluny de París i pel Museo del Bargello de Florència, la mostra 'Viatjar a l'Edat Mitjana' es podrà veure al Museu Episcopal de Vic (MEV) fins el 14 de febrer. Es tracta d'un viatge pel temps per mostrar al visitant com era la mobilitat al món medieval i com ha evolucionat el concepte de viatjar amb els anys. Segons ha detallat el comissari de la mostra, Marc Sureda, el tema es tracta a partir "d'objectes de la vida quotidiana que s'han conservat" a diferents museus europeus. En total, l'exposició compta amb més d'un centenar de peces, "que ens permeten parlar del viatge des de diferents aspectes", ha expressat Sureda. L'exposició mostra elements essencials de l'activitat viatgera medieval, tant en el seu vessant simbòlic i ideològic com en el de la seva realitat física. A la mostra s'hi poden veure objectes que són proves de viatges reals realitzats per persones conegudes de l'època. Així, l'Abat Oliba va fer viatges a Roma al segle XI que es visualitzen en la Lipsanoeta de Tost que s'hi exposa. També es donen a conèixer els viatgers Gautier i Alamanne, un matrimoni francès del segle XII, que es va traslladar a Palestina on finalment va morir.  Entre les més de cent peces exposades, s'hi poden trobar unes sabates de pota d'ós, un astrolabi per mesurar l'altura del sol, selles de muntar de luxe o les petxines i insígnies de pelegrí. El comissari de la mostra ha destacat alguns objectes singulars com dues arquetes xipre idèntiques que provenen de la Catedral de Girona; una tauleta plegable del segle XV única al món que ve de París; o una creu processional original d'Etiòpia. A més, a la mostra s'hi detallen els diferents perfils de viatgers com el comerciant, el noble, el pelegrí o l'artista.  L'exposició també serveix, segons Sureda, per demostrar que "el contacte entre els pobles, les societats i les civilitzacions a l'Edat Medieval estaven a l'ordre del dia". Per tant, ha dit el comissari, l'exposició serveix per trencar el mite que "a l'època medieval es viatjava poc i la gent era sedentària". La mostra compta, a més, amb un ambiciós llibre-catàleg que, a banda de presentar els continguts i peces, incorpora articles de dotze historiadors i medievalistes internacionals que aborden en profunditat qüestions com la navegació a l'Edat Mitjana, la cartografia medieval, la figura de Ramon Llull, els croats, el viatge en la literatura medieval, entre d'altres.  Segons ha explicat el director del MEV, Josep Maria Riba, l'exposició és resultat del projecte de la Xarxa Europea de Museus d'Art Medieval. D'aquesta manera, la mostra s'ha fet amb la col·laboració del Musée Cluny de París, el Museo del Bargello de Florència i el Museum Schnütgen de Colònia. L'exposició és la primera acció d'aquesta xarxa internacional que té com a objectius difondre el coneixement de les seves col·leccions i promoure l'art medieval europeu.

Summary: El Museu Episcopal de Vic mostra a través d'un centenar de peces com es viatjava a l'Edat Mitjana


El portaveu d’ERC, Sergi Sabrià, ha fet una primera valoració, en una entrevista a TVE, de la decisió de l’exdiputada de la CUP de no acudir a la citació del Tribunal Suprem per a declarar aquest dimecres i, en canvi, quedar-se a Suïssa. “Totes els estratègies de defensa ens semblen legítimes i correctes, també aquesta”, ha sentenciat el republicà sense voler entrar a valorar més la mesura. En qualsevol cas, Sabrià sí que s’ha mostrat disposat a donar suport a un dels arguments que empeny a l’anticapitalista a no acudir al tribunal que la cita. En aquest sentit, ha considerat molt “adequat” que emmarqui la decisió en un context d’un l’Estat, l’espanyol, que creu que té “baixa qualitat en la justícia” i amb manifestos “dubtes per la separació de poders”.  El republicà no ha considerat, però, que la decisió de Gabriel hagi de ser necessàriament perjudicial per a altres implicats i investigats en la causa de l’1-O. “No sé si una sola estratègia de defensa seria o no millor. Per a nosaltres, la prioritat és que tothom dormi a casa seva”, s’ha limitat a dir.

Summary: Sabrià, sobre Gabriel: “Totes les estratègies de defensa ens semblen legítimes i correctes”


El trasllat de la vuitantena d'avis que l'habitaran ha culminat aquest dimecres la posada en marxa definitiva de la residència de la gent gran d'Amposta. Treballadors del centre, Creu Roja i voluntaris han participat al llarg del matí en l'operatiu, que no ha registrat cap incidència. L'equipament tindrà, finalment, una capacitat de 160 places: a les 77 subvencionades públicament que s'ocupen actualment, se sumaran les 78 que finançarà addicionalment el Departament de Treball, Afers Socials i Família, així com cinc de privades. Amb tot, l'alcalde, Adam Tomàs, ha recordat que encara queda pendent la construcció de la cuina al llarg dels pròxims sis mesos. Un cop efectuat el trasllat, el mateix Tomàs ha anunciat que el consistori ha ofert a la Generalitat les instal·lacions de l'antiga residència de la gent gran per traslladar les diferents delegacions territorials de l'administració catalana a Amposta i garantir, així, la seva continuïtat a la ciutat. Després del desplaçament dels avis de l'antiga residència i centre de dia, l'operatiu de trasllat culminarà definitivament aquest dijous, quan està previst que arribin a les noves instal·lacions els usuaris del centre de dia de malalties degeneratives. "Tothom ha pogut anar a les habitacions. A l'omplir-la canvia molt", ha valorat. L'alcalde s'ha felicitat pel desenvolupament d'aquest procediment programat. El pròxim dia 8 de desembre, festiu, s'organitzarà una jornada de portes obertes per als veïns de la ciutat, després de la que va tenir lloc el passat dissabte per als familiars.  La posada en marxa, ha meditat, suposat el tancament d'una etapa, una notícia positiva però que difícilment s'ha desempallegat de les "crispacions polítiques" amb l'anterior equip de govern. "Ens hem de congratular perquè, ja no només a Amposta, sinó les Terres de l'Ebre, tinguem un equipament que quan estigui al 100%, amb aquestes 78 places" esdevingui un "centre de referència", ha insistit. Inaugurada a finals de març de 2015, poc abans de les eleccions municipals, per l'anterior govern municipal de CiU, la residència ha hagut de passar gairebé un any i mig més tancada per acabar de resoldre tràmits administratius –com la connexió elèctrica-, urbanístics i executar obres per poder acabar obrint les portes. En total, l'equipament ha costat 12,5 milions d'euros. A més, segons va advertir l'alcalde fa uns mesos, la seva posada en marxa sense l'ampliació de les places públiques podia acabar suposant un dèficit de 600.000 euros al consistori, que va decidir d'entrada la gestió pública a través de la Fundació Privada Serveis Socials del Montsià per privatitzar-la posteriorment. El recent anunci de la Generalitat de subvencionar 78 noves places, però, pot acabar permetent mantenir la gestió pública segons el consistori.  Així les coses, recorda Tomàs, queda ara pendent construir i acabar la cuina, després de verificar que aquesta dependència no disposava de la llicència pertinent per poder donar servei a altres equipaments. La Generalitat ha donat un termini de sis mesos al consistori per efectuar les obres. Durant aquest temps, el centre es proveirà des de la cuina de l'antiga residència, funcionant com un "càtering". Tomàs ha avançat també que l'Ajuntament posarà en marxa una borsa per contractar treballadors a mesura que es vagin oferint les noves places subvencionades. Aprofitant l'operació de trasllat i posada en marxa definitiva del centre, l'alcalde ha aprofitat per anunciar que l'Ajuntament ha ofert a la Generalitat les instal·lacions de l'antiga residència perquè pugui acollir de forma unificada les seus de les diferents delegacions territorials de l'administració catalana a la ciutat –Afers Socials, part d'Agricultura i Pesca, així com Medi Ambient, dependent de Territori i sostenibilitat-. "Esperem l'ok de la Generalitat", ha assegurat. El consistori s'ha mostrat disposat també a fer les obres de rehabilitació necessàries. Tot plegat, ha assegurat, perquè la ciutat pugui mantenir aquestes delegacions i tancar el "debat" sobre la  continuïtat d'un model pactat l'any 2001.

Summary: Una vuitantena d'avis estrenen, aquest dimecres, la nova residència de la gent gran d'Amposta


La segregació escolar als centres de primària de Manresa se situa al 29,89%. Una xifra lleugerament inferior a la mitjana catalana, però que preocupa l'Ajuntament de Manresa. Per això, ara fa tres anys, es va decidir dur a terme una Comissió d'Estudi de la Segregació Escolar i aquest dilluns se n'han presentat les principals conclusions. Es tracta d'un document amb una diagnosi de la situació a Manresa i amb 94 propostes per tal d'evitar la distribució desigual de l'alumnat entre els centres educatius. De totes elles, el regidor d'Ensenyament, Toni Massegú, ha anunciat les més imminents: la creació d'un observatori escolar, la signatura d'un gran pacte de ciutat contra la segregació i, a més, també es vol repensar la zonificació escolar.  A Manresa hi ha dos centres escolars situats fora del nucli, el del Xup i la Flama. Un d'ells, el de la Flama, permet que hi vagi qualsevol alumne, independentment del seu lloc de residència, però en canvi al del Xup només hi poden anar els alumnes d'una determinada zona. Això és un dels aspectes que cal repensar de cara al curs 2021-2022. De fet, ja s'hauria d'haver fet, però la covid-19 ho ha retardat.  La ciris del coronavirus també ha provocat que encara no s'hagi signat un gran pacte de ciutat per fer front a la segregació escolar. Una mesura que l'Ajuntament de Manresa veu "totalment necessària, ja que la segregació no només depèn de l'àmbit escolar, sinó també d'altres àmbits com, per exemple, l'esportiu o el cultural". Aquestes són algunes de les mesures que l'Ajuntament de Manresa preveu posar en marxa per evitar la segregació escolar a la ciutat, que provoca que alguns centres tinguin un percentatge d'alumnat d'origen immigrat o amb necessitats socioeconòmiques per sobre del que hi ha al seu territori.

Summary: Manresa farà un gran pacte de ciutat i repensarà la zonificació escolar per evitar la segregació als centres


L'atur a la demarcació de Tarragona va caure en 3.834 persones a l'abril en comparació al març i es va situar en 44.680 persones, fet que suposa un descens del 7,90%, segons ha informat aquest dilluns el Ministeri de Treball i Seguretat Social. En comparació amb el mateix mes de l'any passat, també va caure, en un 6,51% (3.111). La baixada és superior a la de l'abril de l'any passat però per sota del 7,97% que va registrar l'abril del 2017. Del total d'aturats, 18.918 són homes i 25.762 dones. Per sectors, l'únic on no hi va haver reducció va ser el de la construcció, amb 34 aturats més. Per contra, el major descens es va registrar en el sector serveis (3.483 aturats menys), seguit de l'agricultura (209) i indústria (143). D'altra banda, es van registrar 30.862 contractes més, un 29,22% més que el mes anterior i un 23,59% més respecte al mateix mes del 2018, amb un total del 6.979 i 5.891 contractes més, respectivament.

Summary: L'atur a la demarcació de Tarragona cau en 3.834 persones i el mes es tanca amb 44.680 desocupats


La Mesa del Congrés ha acceptat aquest dimarts que els 9 diputats d’ERC tinguin grup parlamentari propi. La setmana passada, aquest mateix òrgan, amb els vots dels tres representants del PP i dels dos de C’s, va evitar que de manera puntual formessin grup parlamentari els diputats d’ERC amb els d’IU i Bildu. Segons PP i C’s, es tractava d’un “frau de llei” perquè els republicans havien registrat al seu grup els representants de Bildu i IU quan els diputats d’aquestes formacions havien dit obertament que era una maniobra tècnica per cobrar per l’enviament de propaganda electoral, l’anomenat mailing, abans de passar al grup mixt. Joan Tardà, número 2 de la llista del 20-D, serà portaveu del grup i Gabriel Rufián, portaveu adjunt.

Summary: La Mesa del Congrés accepta que ERC tingui grup parlamentari propi


El secretari nacional de l'ANC detingut dissabte a Madrid continuarà desobeint i no es presentarà al jutjat d'instrucció 4 que l'investiga per, suposadament, formar part del grup de manifestants que va entrar a la seu de la Generalitat i va despenjar la bandera espanyola durant les mobilitzacions de l'aniversari de l'1-O a Girona. Jordi Alemany, que va sortir en llibertat diumenge, torna a estar citat al jutjat demà. L'activista ha arribat aquesta tarda a la ciutat i ha participat a la concentració que es fa cada dilluns per reclamar l'alliberament dels líders independentistes. Alemany ha criticat que la policia espanyola el va insultar durant l'arrest, li van posar l'himne espanyol i li deien Jorge en comptes de Jordi.

Summary: El secretari nacional de l'ANC detingut a Madrid continuarà desobeint i no es presentarà al jutjat


Membres de diferents formacions de l'espai catalanista de centre-dreta no independentista es reuneixen aquest dimecres en un dinar al centre de Barcelona per explorar una aliança electoral de cara a un possible avançament electoral a Catalunya. Així ho han explicat diverses fonts a l'ACN, tot i que han puntualitzat que la trobada es fa a títol personal entre els participants i que no es reuniran en nom de les respectives formacions. Hi participaran membres d'Units per Avançar, la Lliga Democràtica, Lliures i Convergents. Segons publica 'Nació Digital', la Lliga ha estat la principal impulsora de la reunió, la qual cosa els ha valgut la baixa de la regidora barcelonina Eva Parera, que ha deixat el partit crítica amb el seu acostament a Convergents –espai fundat per l'exconseller Germà Gordó– i el que considera un intent de "reviure Convergència". De fet, la iniciativa s'emmiralla en la confluència de corrents moderats que va atraure la candidatura de l'ex-primer ministre francès Manuel Valls a l'Ajuntament de Barcelona, que no només va comptar amb el suport de Cs, sinó que també va aglutinar Lliures i veus del catalanisme no independentista com la mateixa Parera, exsenadora de CiU. Units se'n desmarca Des d'Units han aclarit en un comunicat que, tot i que es va convidar la formació, han declinat participar-hi en entendre que l'objectiu de la trobada és "la formació d'un nou partit o instrument polític". Tot i que diverses fonts han confirmat que membres del partit de Ramon Espadaler hi aniran "a títol personal", des de la formació asseguren que no participaran "en debats que tinguin com a objectiu crear nous instruments electorals", malgrat que estan disposats a dialogar per "oferir en el futur la millor proposta electoral possible".

Summary: El centre-dreta catalanista no independentista estudia com articular una candidatura conjunta a les eleccions catalanes


El vicepresident del Govern, Oriol Junqueras, aposta per declarar la independència "el més aviat possible i de la millor manera possible" però sense concretar quan hauria de passar. En una entrevista a Catalunya Ràdio, Junqueras també ha descartat convocar eleccions autonòmiques argumentant que "no és la millor manera d'avançar". "Faria que tothom estigués més pendent del resultat de les eleccions i no del compliment del mandat que ja tenim", ha insistit. Pel que fa als contactes amb el govern espanyol, ha assegurat que no hi ha cap diàleg des dels atemptats de l'agost i ha afegit que "quan algú ordena entrar a casa teva i detenir gent potser no sap com explicar que ha pres aquesta decisió".

Summary: Junqueras aposta per declarar la independència "el més aviat possible" i descarta eleccions autonòmiques


El coordinador del Pacte Nacional pel Referèndum, Joan Ignasi Elena, ha animat els ciutadans a acostar-se en algun dels 1.000 punts que hi ha a Catalunya per signar el manifest del Pacte Nacional pel Referèndum. "És el dia de la rosa i el llibre, però enguany també és el dia de la reivindicació del referèndum com anhel col·lectiu per decidir el futur del nostre poble", ha defensat en declaracions als periodistes des de l'estand del Pacte Nacional pel Referèndum situat a la Rambla Catalunya amb Diputació. També ha agraït la feina dels 5.000 voluntaris que al llarg del dia d'avui estaran recollint les firmes i ha destacat que hi ha "molta afluència" de gent que s'acosta en alguns dels punts per signar. Ignasi Elena ha considerat "normal" el bon ritme de recollida de firmes argumentant que el referèndum és "l'anhel de la majoria del poble de Catalunya". "No va de 4, ni 5 ni 10 persones sinó del 80% dels catalans. No va d'una part dels ciutadans, ni dels del sí ni dels del no, ni dels que s'ho estan pensant", ha afegit. Segons Ignasi Elena, la majoria dels catalans tenen clar que el conflicte polític amb Catalunya es resol votant. "Som nació, per tant tenim sobirania i tenim dret a decidir el nostre futur col·lectiu a través d'un referèndum", ha defensat. Preguntat per què es farà amb les signatures recollides, Ignasi Elena ha respost que el Pacte Nacional pel Referèndum haurà de decidir "quin mecanismes es fa servir per posar llum a la realitat del país".

Summary: Ignasi Elena anima els catalans a signar pel referèndum perquè Sant Jordi "també és dia de reivindicació"


Un informe de l'Associació Catalana per un Part Respectat, Dona Llum, denuncia que cada vegada hi ha més parts programats de dilluns a divendres sense raons de salut, "fruit de la imposició d'interessos per part del cos mèdic". Segons aquest treball, el número d'induccions a Catalunya és "més del doble" del recomanat per l'OMS. L'índex de cesàries, indica el mateix estudi, "segueix a l'alça i es troba molt lluny dels percentatges establerts" per aquest organisme internacional. En aquest sentit, Dona Llum estima que l'any 2015 a Catalunya un mínim de 5.913 dones embarassades van ser induïdes "sense un motiu mèdic que així ho justifiqués", mentre que 8.519 van ser sotmeses a una "cesària innecessària". L'informe 'Néixer en Horari Laboral' constata "un abús" dels naixements planificats (programats sense factors de tipus clínic) als hospitals catalans, tant públics com privats i subratlla que el nombre de parts s'incrementa en els dies centrals de la setmana i disminueix "notablement" durant els caps de setmana i els festius, una tendència que s'ha constatat al llarg del període analitzat, del 1985 al 2015. De la mateixa manera, Dona Llum denuncia que els parts també baixen de manera dràstica els dies de festa. La presidenta de l'ens, Marta Busquets, ha lamentat que els interessos de la salut "se supediten a raons d'agenda i a la conveniència logística dels hospitals". D'altra banda, l'informe analitza dades de l'Idescat sobre el tipus de part (vaginal/cesària) des del 2008 al 2015 i constata que els percentatges de part per cesària varien segons el dia de la setmana, el tipus de centre (públic o privat) i el lloc de residència. La probabilitat que una  cesària tingui lloc de dilluns a divendres ronda el 32%, mentre que els caps de setmana la probabilitat "disminueix significativament", fins al 22%. "Aquests fets no tenen explicació des d'un punt de vista centrat exclusivament en la salut, sinó que obeeixen a dinàmiques hospitalàries de tipus organitzatiu", ha afirmat Busquets. Tenint en compte la tipologia del centre, l'informe indica que els centres privats tenen una taxa de cesàries "significativament superior" a la dels públics. El 2010 hi va haver un 22% de cesàries a la sanitat pública i un 30,5% a la privada, mentre que el 2015 la proporció va ser del 22,1% i el 31,7% respectivament. Dona Llum recorda que l'OMS recomana que el percentatge de cesàries no superi el 15% i afirma que l'any 2015 8.519 dones van ser sotmeses a una intervenció d'aquest tipus "sense motiu mèdic que ho justifiqués". Catalunya va registrar 69.333 naixements l'any 2015, el  23,5% dels quals induïts segons Dona Llum. L'OMS recomana que el percentatge màxim sigui del 10%. Aquest percentatge, subratlla l'entitat, inclou les dones embarassades de risc baix i mitjà, però no les de risc alt, una categoria que engloba diagnòstics de patologia greu però també altres casuístiques com haver tingut una cesària prèvia o tenir una diabetis gestacional controlada. Finalment, Dona Llum alerta que són les dones i els seus nadons els qui assumeixen els riscs i les conseqüències de programar parts, així com de "l'abús" de l'oxitocina sintètica i les cesàries programades, "sovint sense haver estat degudament informades ni haver donat el consentiment" a aquest tipus d'intervencions mèdiques.

Summary: Un informe denuncia que cada vegada hi ha més parts programats en horari laborable sense raons de salut


LA CUP de Torredembarra ha denunciat al Tribunal de Comptes la possible mala gestió d’un crèdit ICO demanat l’any 2009 per l’Ajuntament de Torredembarra (Tarragonès) i concedit pel govern espanyol. Segons la formació, tot i que el préstec de 2.385.000 euros s’havia de destinar a unes finalitats concretes -com la construcció d’un nou edifici per a la policia local- el consistori només va portar a terme actuacions per valor del 12% de l’import prestat. El Ministeri d’Indústria, Energia i Turisme va acabar revocant el préstec pels imports no executats i el 2015 l’Ajuntament va haver de demanar un altre crèdit de 2 MEUR per retornar-lo. La CUP considera que l’equip de govern de Daniel Masagué va incórrer en una responsabilitat comptable i insta el Tribunal a obrir diligències per un possible procediment de reintegrament.  El 2 d’abril del 2009, el ministeri d’Indústria, Energia i Turisme va concedir un préstec de 2.385.000 euros (IVA exclòs) a l’Ajuntament, fruit del conveni de col·laboració entre aquest ministeri i l’Institut de Crèdit Oficial (ICO) i amb càrrec al Fons Financer de l’Estat per a la Modernització de les Infraestructures Turístiques (FOMIT). El ple de Torredembarra celebrat el 12 de maig del 2009 va tirar endavant la petició amb nou vots a favor de CiU, l’Agrupació, PP, GIT i la regidora no adscrita Laura Pradeda, i vuit en contra del PSC, ERC i ABG.  La proposta de l’Ajuntament incloïa destinar els recursos a diverses actuacions. En concret, a la construcció de passos de vianants elevats (23.990 euros), adquisició de maquinària i altre material (60.000 euros), a la construcció d’un nou edifici per a la policia local (1,78 MEUR), a equipaments de platges (50.000 euros), a elements de transport (62.000 euros), a la remodelació de l’edifici de l’antic escorxador municipal per a equipament públic (360.000 euros) i a elements de transport de la policia local (47.800 euros). Per materialitzar aquest préstec i segons la normativa del FOMIT, el 12 de juny del 2009, el consistori municipal, liderat per l’alcalde Daniel Masagué, va subscriure una pòlissa de crèdit amb el BBVA per import del préstec autoritzat.  A petició de l’Ajuntament, l’1 de juliol del 2013 el secretari d’Estat de Turisme va prorrogar per dos anys més el termini per dur a terme les actuacions finançades i no realitzades, fins al 25 de juny del 2015. Amb data 24 de setembre del 2013 el FOMIT va rebre documentació justificativa que s’havien realitzat les actuacions de construcció dels passos de vianants elevats, d’adquisició de maquinària per a neteja de platges, d’equipaments de platges i d’adquisició de vehicles de medi ambient. Segons la CUP, el cost d’aquestes actuacions s’enfilava a 289.725 euros (IVA exclòs), amb la qual cosa “l’equip de govern de l’Ajuntament entre 2009 i 2015, malgrat saber que el préstec estava supeditat a actuacions concretes i determinades, no va invertir l’import restant en actuacions previstes, el que suposa un import de 2.095.274 euros, el 87,85% del préstec”. Havent transcorregut la pròrroga de dos anys, l'Ajuntament de Torredembarra va comunicar al FOMIT en data 23 de setembre de 2015, que no havia realitzat la resta de les actuacions previstes. A causa d'això, l'endemà passat, el secretari d'Estat va remetre a la Direcció General de Turisme de la Generalitat un esborrany d'acord d'inici de revocació parcial del préstec concedit -respecte a l'import del préstec no emprat- i de reintegrament perquè elaborés l’informe preceptiu ,que va ser emès en sentit favorable el 7 d'octubre del 2015. En data 2 d'octubre de 2016, l'actual alcalde, Eduard Rovira (ERC), va dictar un Decret d'incoació d'expedient en el qual acordava iniciar la tramitació administrativa per concertar una operació de crèdit a llarg termini per valor de 2 MEUR (amortitzable de 2015-2020) amb el BBVA; autoritzar al tresorer perquè sol·licités l'oferta corresponent perquè, amb l'informe previ de la intervenció, es concertés per l'òrgan competent l'operació de crèdit; i es cancel·lés , un cop aprovada aquesta operació, el préstec pendent d'ICO - FOMIT i amb un saldo pendent d'amortitzar de 2.146.500 euros. El ple del 19 de novembre de 2015 va aprovar iniciar la tramitació administrativa per concertar una operació de crèdit amb el BBVA. L’operació va tenir el suport dels grups municipals d’ERC, PSC, ABG, Ciutadans, PP i AVUI-DA, i les abstencions de CIU i CUP.  Segons la CUP, l’equip de govern que va sol·licitar el préstec i posteriorment no va realitzar les actuacions acordades, tot i que era una condició indispensable per rebre’l, va incórrer en una responsabilitat comptable, “amb l’agreujant que va gastar igualment els diners prestats en despesa corrent”. La formació de l’esquerra independentista subratlla que, a més del romanent pendent, el Ministeri també exigeix els interessos. Així, segons exposa la CUP, a més d’abonar el capital principal de 2 MEUR i d’amortitzar els interessos pactats amb el BBVA, l’Ajuntament haurà d’abonar en terminis trimestrals la quantitat equivalent a l’Euribor i l’1,01%, el primer dels quals ascendeix a 17.820 euros.  LA CUP ha sol·licitat al Tribunal de Comptes que obri diligències preliminars per l’existència d’un possible procediment de reintegrament atès el perjudici econòmic que està causant a les arques municipals la sol·licitud i posterior devolució per part de l’Ajuntament de Torredembarra d’un crèdit de 2 MEUR més interessos i despeses, concertat amb el BBVA el desembre del 2015.  La formació denuncia que, en lloc de denunciar aquesta situació i depurar responsabilitats polítiques, l’actual equip de govern integrat per ERC, PSC i ABG  “demani un altre crèdit per tapar aquest deute i aquesta presumpta mala pràctica política”, que segons la CUP perjudica a la ciutadania de Torredembarra.

Summary: La CUP de Torredembarra denuncia al Tribunal de Comptes la gestió d’un crèdit ICO per part del govern de Masagué


Els Mossos d'Esquadra van detenir el 3 de maig tres joves de 18 i 19 anys per cometre tres robatoris 'silenciosos' en domicilis de Sant Just Desvern. El primer va passar el 28 de febrer i els Mossos van poder identificar els autors i detenir-los dies després, i van recuperar diversos objectes de valor als seus domicilis. A més, la policia els va relacionar amb dos robatoris a domicili més, a la mateixa població, el 29 de febrer. Els lladres actuaven de matinada i entraven a les cases pel jardí aprofitant que els seus propietaris dormien. Dos dels detinguts han quedat en llibertat amb càrrecs i l'altre està a l'espera que el citi el jutge. La investigació policial va començar el 28 de febrer arran d'un robatori amb força a l'interior d'una casa unifamiliar a la localitat de Sant Just Desvern. Els agents van identificar els autors dels fets i van detenir els tres lladres el dimarts 3 de maig. També van fer tres entrades i perquisicions als domicilis dels detinguts on van recuperar diversos objectes i joies provinents de l'immoble violentat.   La policia va relacionar els detinguts amb dos robatoris més a interior de domicili a la mateixa població perpetrats durant el mes de febrer. Van utilitzar el mateix procediment , és a dir, van entrar a les cases de matinada quan els propietaris dels domicilis estaven dormint.   Els fets van passar la matinada del dia 29 de febrer quan els propietaris de dos domicilis de Sant Just Desvern van trobar forçades les portes corredisses d'accés al jardí i van comprovar que els lladres s'havien emportat diversos objectes de valor.   Els detinguts són veïns d'Esplugues de Llobregat i de Cornellà de Llobregat.  Dos d'ells van passar a disposició judicial i el jutge en funcions de guàrdia va decretar la seva llibertat amb càrrecs. L'altre detingut va ser posat en llibertat després de declarar a la comissaria i ara està a l'espera que el citi el jutge.

Summary: Detinguts tres joves per entrar a robar a cases de Sant Just Desvern mentre els propietaris dormien


La fiscalia de Lleida ha apuntat que només es reobrirà el suposat cas d'abusos sexuals a l'Aula de Teatre si hi ha noves denuncies de casos no prescrits. Després de fer-se públic al cap de setmana el relat de desenes de casos d'alumnes d'entre 15 i 18 anys, de suposats abusos per part del qui va ser director i professor del centre, Antonio Gómez, i d'un altre professor, Rubén Escartín, la Paeria va anunciar que tornaria a portar el cas a la fiscalia. Això no obstant, fonts del ministeri públic han explicat a l'ACN que la Paeria no pot denunciar res i que només ho poden fer les víctimes. Les mateixes fonts han recordat que el fet més greu que es va portar als jutjats va prescriure al 2014 i que de moment no s'ha rebut cap més denuncia.  La fiscalia va arxivar al març de 2019 els cas dels suposats abusos sexuals per part de l'exdirector i un professor de l'Aula de Teatre de Lleida perquè els fets havien prescrit. En aquest sentit, fonts judicials han assenyalat que al seu dia, les afectades haurien pogut reproduir aleshores una denuncia al jutjat per l'arxivament del cas però que cap ho va fer. La Paeria i l'associació cultural titular de l'Aula també van ser notificades de l'arxivament. Així mateix, també s'apunta que els Mossos d'Esquadra van investigar si hi havia més afectades a banda de les 9 que havien portat els abusos a la justícia i no van trobar cap indici.  El Diari Ara ha recopilat aquest cap de setmana el relat de diverses alumnes de l'Aula de Teatre de Lleida sobre suposats abusos sexuals que haurien patit per part del que va ser director i professor del centre, Antonio Gómez, i d'un altre professor, Rubén Escartín. Els testimonis apunten que Gómez hauria abusat de diverses noies d'entre 15 i 18 anys, durant 20 anys, fins la seva marxa del centre el juliol de 2019. Segons elles, els abusos haurien estat diversos encara que sempre es repetien els mateixos patrons: classes totalment sexualitzades i un abús de poder per part del docent. Així, l'home hauria aprofitat les classes per fer tocaments a les noies afavorint-se de "l'admiració" que li tenien. Escartín, per la seva banda, també hauria vexat i abusat d'alumnes.

Summary: Fiscalia diu que només es reobrirà el cas de l'Aula de Teatre de Lleida si arriben noves denuncies de fets no prescrits


Un cuiner ha ingressat a l'hospital amb cremades al 25% del cos després de caure-li al damunt una olla amb oli roent durant una arrossada a Sils (Selva). L'accident va tenir lloc aquest diumenge al voltant de les dues del migdia. La víctima, que treballa per a una empresa amb seu a la Garrotxa, estava al pavelló municipal preparant un dinar popular quan va relliscar. El cuiner va intentar evitar la caiguda, però amb tan mala fortuna que va arrossegar l'olla i se li va vessar al damunt. L'oli roent li va caure per l'esquena i els braços. L'alcalde de Sils, que es trobava al pavelló en aquells moments, va alertar el 112 i el Servei d'Emergències Mèdiques (SEM) dues ambulàncies i va activar un helicòpter, que va traslladar la víctima fins a l'hospital de la Vall d'Hebron.

Summary: Un cuiner pateix cremades al 25% del cos en caure-li al damunt una olla amb oli roent durant una arrossada a Sils


A l’enquesta, Unides Podem també perd gairebé un punt i els partits independentistes pugen  ACN Madrid .-El PSOE perd set dècimes en intenció de vot en ple estat d’alarma i el PP escurça distàncies amb els socialistes en uns hipotètiques eleccions espanyoles, segons el baròmetre del Centre d'Investigacions Sociològiques (CIS) del mes d’abril. L’enquesta, realitzada entre el 30 de març i el 7 d’abril, dona el 31,2% dels vots al PSOE, per sota del 31,9 obtinguts abans del confinament. Els populars, en canvi, avancen posicions passant del 19,6% al 21,1%. Vox es manté com a tercera força, tot i que perd gairebé dos punts respecte de l’enquesta del març. Unides Podem perd gairebé un punt, passant del 12,9 al 12% en intenció de vot i Cs guanya quatre dècimes.  Els partits independentistes pugen. ERC passa del 2,4% del març al 3,3%; JxCat de l’1,2 al 1,4% i la CUP, del 0,5 al 0,6%.

Summary: El PSOE perd set dècimes en intenció de vot durant l’estat d’alarma i el PP escurça distàncies, segons el CIS


La Guàrdia Urbana de Lleida ha denunciat en els darrers dies un total de 120 persones per no respectar el confinament establert amb la declaració de l'estat d'alarma. En concret, el cos va aixecar divendres 29 actes de denúncia; dissabte, 39, i 52 durant el diumenge. D'altra banda, un veí de la ciutat de 57 anys ha estat detingut aquest dilluns després que es negués a identificar-se i agredís els agents, segons ha informat el cos. Els fets han tingut lloc cap a les onze del matí durant un servei de vigilància que estava duent a terme la Guàrdia Urbana a l'Eix Comercial de Lleida. L'home ha estat arrestat com a presumpte autor d'un delicte d'atemptat i desobediència als agents.

Summary: La Guàrdia Urbana de Lleida denuncia 120 persones per no respectar el confinament domiciliari


L'empresa catalana de telecomunicacions al núvol Numitec ha inaugurat noves oficines a Santander i Sevilla. Així, la firma completa la cobertura territorial de tota la península ibèrica, després de les delegacions que ja té a Madrid i a Lisboa, a banda de la seu central a Barcelona. Les noves oficines tenen l'objectiu d'incrementar el mercat en aquestes zones geogràfiques, segons han indicat des de la companyia. A banda, l'empresa ha incorporat set treballadors, quatre a Santander i tres a Sevilla. També s'ha ampliat la plantilla barcelonina en cinc persones i en una més a Lisboa, fins a les setanta que té en conjunt. La inversió prevista per a l'apertura de les dues oficines i la incorporació del personal nou és de 800.000 euros.

Summary: Numitec inaugura oficines a Santander i Sevilla


El Museu Thermalia de Caldes de Montbui (Vallès Oriental) emetrà visites guiades de les exposicions a través de l'aplicació Persicope. La primera emissió es farà aquest dimarts a les 18 hores de la tarda i serà una visita de l'exposició ‘Manolo i Totote’, que explica  la relació entre l'artista calderí Manolo Hugué i la seva mussa. Periscope és una xarxa social que emet un vídeo en temps real i que permet la interacció dels usuaris. El Museu Thermalia va fer aquest divendres passat una prova pilot amb una visita guiada de l'exposició ‘La quimèrica recerca del sentit’, de l’artista granollerí  Vicenç Viapalana.  L'exposició ‘Manolo i Totote’ consta d'un recorregut per pintures i escultures de l'artista calderí que permetran entendre la influència de la seva companya. La visita dura una mitja hora i es podrà seguir per Periscope.   El regidor de Turisme i Termalisme de Caldes de Montbui, Isidre Pineda,  ha explicat a l'ACN que l'emissió a través de Periscope és una "experiència innovadora i divertida" que es portarà a terme "quan s'inaugurin noves exposicions, esdeveniments o actes per promocionar nous artistes". L’objectiu és "aprofitar les xarxes socials" per dinamitzar el Museu Thermalia i el poble.

Summary: El Museu Thermalia de Caldes de Montbui emetrà visites guiades per Periscope


La Guàrdia Civil ha detingut tres persones que intentaven passar marihuana cap a França. Els arrestats formen part de tres actuacions diferents que ha realitzat la benemèrita a La Jonquera (Alt Empordà) entre el 21 i el 22 d'octubre. En total s'han decomissat fins a 76 kg de droga que ha localitzat en un autobús de línia i en dos turismes. Els detinguts són tres homes, tots ells de nacionalitats diferents (un és espanyol, un altre és serbi i el tercer és holandès). El cas més sorprenent és el del serbi, que viatjava en un autobús de línia i portava una maleta amb 10,9 kg de marihuana envasats al buit. Els tres detinguts ja han passat a disposició judicial al jutjat de guàrdia de Figueres. La Guàrdia Civil ha decomissat fins a 76 kg de marihuana en tres actuacions diferents realitzats a La Jonquera (Alt Empordà) entre el 21 i el 22 d'octubre. Com a resultat d'aquests operatius també s'han detingut a tres homes de diferents nacionalitats (espanyola, sèrbia i holandesa) com a responsables de les substàncies que transportaven. La primera detenció es va fer a un quart d'una de la matinada del diumenge 21, quan la Guàrdia Civil va aturar un turisme amb matrícula espanyola que volia creuar la frontera per anar a França. Després que els agents identifiquessin l'únic ocupant del vehicle, van observar que en el seient de darrera hi havia unes bosses. La Guàrdia Civil va confirmar que es tractava de marihuana i van decomissar tot el material que pesava 33,4 kg. Posteriorment el conductor, de nacionalitat espanyola, va ser detingut. El dilluns 22 a les set del vespre es va produir la segona detenció, quan els membres d'una patrulla del cos de la benemèrita va inspeccionar un autobús de línia que circulava en direcció a França. En el registre, la Guàrdia Civil va sospitar d'una maleta i per això van demanar quin passatger n'era el propietari. Una vegada identificat, davant seu van obrir l'equipatge i van descobrir 10,9 kg de marihuana envasats al buit. L'home, que era de nacionalitat sèrbia, també va ser detingut. Poques hores després, a dos quarts de deu de la nit, els mateixos agents van aturar al conductor d'un Porsche Cayenne de color blanc que també es dirigia cap a França. Durant la inspecció del vehicle, la patrulla va sospitar d'uns bonys que sobresortien del maleter. Quan el van obrir, van veure que es tractava d'una substància vegetal que va donar positiu en marihuana. En total, en el cotxe es van trobar 31,8 kg. L'únic ocupant del vehicle tenia nacionalitat holandesa i va acabar detingut. Posteriorment la Guàrdia Civil va obrir diligències i va entregar la substàncies decomissades al jutjat de guàrdia de Figueres. Els tres detinguts també han passat a disposició judicial.

Summary: Detenen tres persones i decomissen 76 kg de marihuana a La Jonquera en diverses actuacions


L'exconseller al·lega danys morals, ingressos perduts i despeses de desplaçaments ACN Barcelona.-L'exconseller de Justícia Carles Mundó ha presentat un escrit al Ministeri de Justícia en què reclama una indemnització de 19.409,81 euros pels "danys i perjudicis" per l'ingrés en presó preventiva "patit indegudament" durant 33 dies. Mundó va estar a la presó entre el 2 de novembre i el 4 de desembre del 2017, però la sentència del Tribunal Suprem només el va condemnar a una inhabilitació per desobediència, un delicte no recollit en la querella de la Fiscalia que el va fer ingressar a la presó. En l'escrit, al qual ha tingut accés l'ACN, Mundó demana 12.000 euros per danys morals i també que se l'indemnitzi per ingressos salarials no percebuts i per les despeses pels desplaçaments de familiars. Mundó va ingressar a la presó el 2 de novembre del 2017, juntament amb altres membres del Govern de Carles Puigdemont, per ordre de l'Audiència Nacional i després que la Fiscalia General de l'Estat presentés una querella per rebel·lió, sedició i malversació de fons públics per l'1-O. En va sortir el 4 de desembre, 33 dies després, després que el Tribunal Suprem assumís la causa. En l'escrit presentat al Ministeri de Justícia, Mundó argumenta que va patir "indegudament" la presó preventiva perquè ha estat "absolt en sentència ferma de qualsevol delicte que tingui aparellada la pena de privació de llibertat". El Suprem el va jutjat pels delictes de desobediència i malversació de fons públics, però la sentència el va absoldre d'aquest últim. El Suprem el va condemnar a un any i vuit mesos d'inhabilitació pel primer delicte. L'exconseller basa la seva reclamació en l'article 294 de la Llei Orgànica del Poder Judicial i en una sentència del Tribunal Suprem de l'octubre del 2019 que estableix que la presó preventiva indeguda dona dret a indemnització al perjudicat "en tots els supòsits d'absolució per qualsevol causa o d'arxiu". "Estabilitat emocional" dels fills Mundó, que tenia 41 anys quan va ingressar a presó, estava casat i tenia tres fills, concreta en l'escrit la contribució al total d'ingressos a la unitat familiar que aportava en aquell moment, les sis visites que la seva dona va fer a la presó d'Estremera –un d'elles amb els fills-, i l'afectació que estar a la presó va tenir en l'àmbit familiar. Així, explica que tant els seus pares, com la seva parella, com els seus fills a l'escola, "van haver de suportar innumerables comentaris sobre la situació processal i l'empresonament". En el cas dels fills, argumenta que aquests comentaris han estat "especialment perjudicials en la mesura que afecta la seva estabilitat emocional" i el seu "rendiment i benestar escolar". També que les visites a la presó han estat "especialment perjudicials i doloroses", amb viatges de 1.264 quilòmetres. Davant d'aquestes situacions, afegeix, van recórrer a l'ajuda de psicòlegs. Pel que fa a les circumstàncies laborals, Mundó al·lega que en el moment d'ingressar a presó exercia d'advocat per compte aliè en una empresa, però que el seu contracte es va suspendre amb el seu ingrés preventiu. Dies abans, Mundó havia estat destituït com a membre del Govern en aplicació de l'article 155. Danys morals Mundó cita jurisprudència de Tribunal Suprem i del Tribunal Europeu de Drets Humans per al·legar "un dany evident per a la reputació personal, familiar i professional". Tot i que recull dictàmens del Consell d'Estat que estableixen un mòdul de 120 euros per dia de privació de llibertat, Mundó creu que en el seu cas s'acrediten "circumstàncies especials". Per això, hi veu "raons fonamentades" per incrementar l'import bàsic que "justifiquen" la petició de 12.000 euros per danys morals. "Dany a l'honorabilitat" i "insults" Així, al·lega que els 33 dies a la presó li van generar una pèrdua d'ingressos a una unitat familiar amb tres fills i un "impacte emocional important als fills". També un "dany a l'honorabilitat personal i professional", ja que l'acusació de malversació de fons públics "impacta inevitablement en el desenvolupament de l'activitat professional com a advocat en el sector privat". Mundó, finalment, també afegeix que l'aparició "constant" als mitjans de comunicació de la seva imatge en relació amb el procés judicial "genera un dany evident en l'esfera social, que s'han concretat en situacions incòmodes en l'espai públic en forma d'insults i altres expressions indegudes". L'objectiu: que l'Estat reconegui "l'error" En declaracions des del bufet on treballa, Mundó assegura que l'objectiu principal de la reclamació és que l'Estat "reconegui l'error" de tenir-lo en presó preventiva de forma "injustificada". Destaca que és "evident" que cap quantitat podrà reparar el fet d'estar "assenyalat amb el dit com a delinqüent i ser privat de llibertat" i per això insisteix que l'objectiu és el "reconeixement". "Mai hauria d'haver entrat a la presó", afirma. Mundó té el convenciment que la reclamació serà estimada "perquè l'error es va produir" però no es mostra tan optimista en la quantitat que es pugui decidir com a compensació. En tot cas, avança que si  la desproporció "és molt evident" passarà de la via administrativa a la judicial amb la presentació d'un recurs contenciós-administratiu.  Els diners, per a les famílies dels presos L'exconseller també matisa que ell no es quedarà "ni un euro" del que estipuli finalment la reclamació sinó que la seva intenció és destinar els diners que obtingui a l'Associació Catalana pels Drets Civils i les persones vinculades a la "repressió" que puguin necessitar-ho.

Summary: Mundó reclama a l'Estat una indemnització de 19.400 euros pels 33 dies en presó preventiva


El líder d'Òmnium, Jordi Cuixart, impulsa una plataforma "transversal" que vol representar el sentiment majoritari del 80% de la població que aposta per una "solució política". En un article que publica 'La Vanguardia', Cuixart explica que hi ha un centenar de personalitats d'àmbits i ideologies molt diferents que se sumen a aquesta nova plataforma que es presenta avui dimarts al convent de Sant Agustí de Barcelona. Segons Cuixart, davant la "injustícia" no és moment de renuncies ni victimisme i assegura que no es tracta d'una causa independentista sinó "un judici a la democràcia". Per això cal, segons el president d'Òmnium, una "resposta transversal" que busqui un mínim comú denominador en els grans consensos de país En l'article sota el títol 'En la defensa de la democràcia, no passaran!', Cuixart considera que es manté inalterable la demanda majoritària i permanent de la ciutadania de Catalunya per resoldre a les urnes el conflicte polític. I cita una enquesta de 'La Vanguardia' que apuntava que el 80% dels catalans rebutja la situació de presó preventiva dels líders independentistes. Cuixart lamenta que l'Estat condemni el crit de 'No passaran', emblema de la lluita contra el feixisme, i apunta que els presos antifranquistes van resistir en condicions molt més adverses que les seves. Per aquests motius, creu que no tenen dret a defallir ni a renunciar. "Més de 40 anys després de la mort de Franco, si no revertim aquesta situació, les generacions futures heretaran aquest dèficit democràtic", argumenta.  Per tots aquests motius, Cuixart defensa que no es poden quedar "impassibles" davant "l'abús de poder" i apel·la a una resposta que expressi el sentiment majoritari de la societat catalana que rebutja aquest "judici" a la democràcia".  Una resposta que s'ha d'articular des del "mínim comú denominador" que a l'Europa del segle XXI posar a la presó la dissidència com feia el franquisme "no té cap tipus de recorregut ni de sentit". I des de la convicció, afegeix, que "mai es renunciarà a defensar la discrepància, l'empatia i el diàleg sincer sense condicions".

Summary: Cuixart impulsa una plataforma "transversal" per representar el 80% que vol una solució política


El conseller delegat es felicita per ser "l'únic operador" amb contractes "en ferm" fins el 2027 per servir el 5G ACN Barcelona.-El conseller delegat de Cellnex, Tobías Martínez, ha assegurat aquest divendres que la companyia encara el 2019 amb "optimisme" i que confia seguir creixent en els sis països on opera –Espanya, Regne Unit, Holanda, França Suïssa, Itàlia- i obrir mercat en d'altres on encara no opera, segons ha explicat en la roda de premsa posterior a la presentació dels resultats, que han fixat unes pèrdues de 15 milions d'euros per l'impacte de 55 MEUR de les prejubilacions. Un dels principals països on opera és França on el desembre passat va ampliar l'acord amb Boyugues Telecom i desplegarà fins a 88 nous centres estratègics de comunicació. Tobías Martínez s'ha felicitat per ser "l'únic operador" que ja té contractes signats "en ferm" fins el 2027 per començar a prestar serveis 5G. El conseller delegat de Cellnex ha defensat que l'Estat està "bastant preparat" davant l'arribada d'aquesta nova tecnologia i que és un "dels països amb les millors xarxes, amb major cobertura i també amb major rendiment d'aquestes xarxes". "Hi ha ciutats d'Europa molt important on hi ha problemes de transmissió de dades en el centre de les ciutats i amb problemes de cobertura en els transports públics", ha afegit, tot i que no volgut citar quins són. Tobías Martínez ha detallat que la implantació del 5G requerirà una major densificació de la xarxa, amb més punts de transmissió en forma d'antenes més petites. "Utilitzem moltes infraestructures que són urbanes i molt petites, caldrà construir a tot arreu per tenir més capil·laritat", ha afirmat.

Summary: Cellnex encara el 2019 amb "optimisme" i confia obrir mercats a nous països


El portaveu d’En Comú Podem al Congrés, Xavier Domènech, ha expressat aquest dijous a les portes del Tribunal Suprem el “suport” de Catalunya en Comú als membres de la Mesa del Parlament que “estan essent jutjats injustament” en el marc d’una “solució penal i repressiva” del govern espanyol a “un conflicte polític”. En declaracions als mitjans poc després que Forcadell i la resta de membres de la Mesa arribessin al Tribunal, Domènech ha assegurat que el conflicte a Catalunya s’hauria d’abordar “en termes de negociació política i no portant gent a la presó”. “Esperem que el que avui es produeixi és el no ingrés a la presó dels membres de la Mesa del Parlament i que en els pròxims dies, si algú vol defensar que aquestes són unes eleccions amb plenes garanties, el que pertoca és que els que estan a presó surtin”, ha sentenciat. “Espero del dia d’avui que ningú acabi a presó, que tothom quedin en llibertat i que es deixi en llibertat la resta de presos, perquè només així podem afrontar unes eleccions en condicions a Catalunya”, ha conclòs.

Summary: Domènech reclama des de les portes del Suprem una solució “política” i no “penal” i reivindica l’alliberament dels presos


El nombre de persones sense feina a Tarragona el segon trimestre s'ha situat en 58.100 persones, 4.600 menys que el primer trimestre, el 7,34% menys, segons l'Enquesta de la Població Activa (EPA). La taxa d'atur a Tarragona s'ha situat a 30 de juny en el 14,70%, la més alta de Catalunya i 1,14 punts menys que el primer trimestre (15,84%) i 0,25 punts menys que fa un any (14,95%). El tercer trimestre de l'any passat (13,50%), la taxa d'atur a Tarragona estava per sota de la registrada en aquest segon trimestre.  En relació amb l'ocupació, el nombre de persones treballant a la demarcació de Tarragona es va situar el segon trimestre en 337.400 persones, 4.200 més que el primer trimestre, l'1,26% més, i 1.400 menys que fa un any, el -0,41% menys.   En relació amb el segon trimestre de l'any passat, a Tarragona el nombre d'aturats ha disminuït de 1.500 persones, el 2,52% menys. La xifra més alta d'empleats a la indústria a Tarragona des del 2011  El sector industrial ha estat el més actiu en nova contractació i ha situat el nombre de persones treballant en el sector en 62.500 persones, 2.900 treballadors més que el primer trimestre, el 4,87% més. Aquesta plantilla de 62.500 persones en el sector secundari no es donava a les comarques tarragonines des del tercer trimestre del 2011 ( 65.800 persones).   El sector serveis, setmanes abans de l'inici de la temporada d'estiu, ha augmentat el nombre de llocs de treball en 1.800 persones, el 0,79% més, i el sector agrari en 1.900 treballadors, l'11,95% més.  Finalment, la construcció ha reduït l'ocupació en 2.400 persones el segon trimestre en relació amb el primer, el 8,33% menys. En l'últim any, el sector de la construcció a les comarques tarragonines ha incrementat la plantilla en 2.500 persones, el 10,46% més.

Summary: L'atur cau de 4.600 persones el segon trimestre a Tarragona i la taxa se situa en el 14,70%, la més alta de Catalunya


El termini establert per l'Agència Tributària per presentar les declaracions de l'impost sobre la renda que comporten devolució, és a dir, aquelles a les quals l'Administració els ha de retornar diners, acaba aquest dilluns, 2 de juliol. El termini per presentar declaracions de la renda amb resultat a ingressar –quan el contribuent ha de pagar a l'administració- ja va finalitzar el dimecres 27 de juny. Cal recordar que tothom que té rendes del treball superiors a 22.000 euros anuals està obligat a presentar la declaració de la renda. També els contribuents amb rendes de treball per sobre dels 12.000 euros, en cas que les rebin per part de més d'un pagador. Per als més de 3,5 milions de contribuents catalans, la campanya de la renda corresponent a l'exercici del 2017 va començar el passat mes d'abril. Enguany, Hisenda preveu tornar 1.678 milions d'euros, un 5,3% menys que l'exercici anterior. La principal novetat de la campanya d'enguany ha estat la tecnològica, ja que hi ha la possibilitat que uns 4,5 milions de contribuents de l'Estat presentin la seva declaració de la renda a través d'una aplicació mòbil. L'Agència Tributària calcula que un cop acabi el termini establert s'hauran presentat 3.556.000 declaracions a Catalunya (un 1,14% més que l'any passat), de les quals a 2.249.000 seran a retornar. D'altra banda, l'import total a ingressar augmenta un 4,9% fins als 2.206 MEUR amb 1.197.473 declaracions amb resultat a ingressar. Des de l'Agència Estatal d'Administració Tributària a Catalunya (AEAT) s'atribueix aquest fet al "dinamisme de l'economia" i a la "concurrència de rendes no subjectes a retenció".  L'AEAT preveia al principi del termini que es presentessin 19.945.000 declaracions al conjunt de l'Estat, xifra que representa un increment en el nombre de contribuents en aquesta campanya en relació a les anteriors. Hisenda també estimava que tindrien dret a devolució 13.774.000 declaracions, per un import de 9.468 milions d'euros. D'altra banda, l'Agència Tributària esperava que 5.246.000 declaracions sortissin amb resultat a ingressar per un import de 2.206 milions d'euros.

Summary: El termini per presentar la declaració de la renda amb devolució acaba aquest dilluns


Els veïns de la urbanització Residencial Park de Maçanet de la Selva no poden beure ni cuinar amb l'aigua de l'aixeta des del passat 2 d'abril perquè no és potable. Des de llavors, la situació continua sense resoldre's i l'empresa responsable del servei, Rec Madral, continua sense fer cap inversió per redreçar la situació. Durant aquest temps, l'ajuntament ha intentat pal·liar la situació repartint aigua als afectats. Primer ho va fer amb garrafes i –a partir del maig- a través d'un camió cisterna que passa dos cops per setmana. En total, ja ha repartit 500 m3 d'aigua potable als veïns (a la urbanització hi ha 1.700 comptadors donats d'alta) i ha gastat uns 9.000 euros. L'alcalde, Antoni Guinó, recorda que han contractat un advocat per tal que estudiï quines accions legals es poden emprendre per posar fi als problemes, que fa anys que s'arrosseguen. A més, ha lamentat que els veïns estan pagant els rebuts quan no tenen un servei de qualitat i assegura que se sent "impotent".  El problema de l'aigua a la urbanització de Residencial Park continua sense resoldre's. Des de fa pràcticament mig any, els veïns no poden usar l'aigua de l'aixeta per cuinar ni per beure. A més, asseguren que en alguns casos baixa tan bruta que els espatlla calderes i electrodomèstics. En les darreres analítiques, fetes fa aproximadament un mes, van tornar a sortir molt elevats els nivells de ferro, manganès i alumini i també els valors de terbolesa, que estan per sobre del que estableix la normativa. L'alcalde, Antoni Guinó, lamenta que la situació és complicada perquè "tothom es passa la pilota calenta". Per una banda, remarca que el promotor de la urbanització és el propietari de la xarxa d'abastament i que, va ser aquest, qui va donar la concessió a Rec Madral per tal que subministrés aigua a la urbanització. Segons lamenta Guinó, Rec Madral no ha fet cap inversió per millorar el servei i, per això, estan estudiant quines accions legals emprendre. "Ho tenim en mans d'un advocat expert en la matèria que ja ha resolt amb èxit altres situacions similars a d'altres pobles", diu, esperançat, l'alcalde.  Des que es va donar el problema a l'abril, l'ajuntament ha estat subministrant aigua als veïns afectats. Va començar a fer-ho amb garrafes d'aigua i, des del maig, ho fa a través d'un camió cisterna que va tots els dimarts i dissabtes (de 10h a 13h) fa el repartiment a la zona esportiva de la urbanització. A més, en els casos de persones amb mobilitat reduïda, l'ajuntament fa repartiment a domicili.  Guinó remarca que l'ajuntament està avançant aquests diners i que ja porta gastats 9.000 euros en repartir 500 m3 d'aigua als afectats. Malgrat que té el compromís de l'ACA per pagar fins al 75% dels diners, apunta que encara no han rebut res. A més, també lamenta que els veïns estan pagant íntegrament els rebuts perquè sinó els tallen el servei i que ho han de fer malgrat que tenen una aigua que no és potable. "Els clients paguen, l'amo cobra i a sobre va dient que la culpa és de l'ajuntament perquè l'aigua és bona; això no s'aguanta per enlloc i s'ha d'acabar", ha manifestat.

Summary: Els veïns de Residencial Park de Maçanet de la Selva fa gairebé mig any que no tenen aigua potable


El ple de Vic d'aquest dimarts ha aprovat inicialment el projecte de reurbanització del carrer Jacint Verdaguer, una de les principals artèries de la ciutat que enllaça la plaça de l'estació i la Plaça Major. El projecte, que ha rebut el suport de tots els grups del consistori, preveu ampliar les voreres, suprimir un carril d'aparcament, la col·locació d'una canalització de telecomunicacions soterrada, substituir l'enllumenat, mantenir l'arbrat i adequar l'espai urbà per a persones amb minusvalidesa. El projecte que ha obtingut llum verda al ple va ser l'opció preferida majoritàriament per la ciutadania en un procés participatiu que va tenir lloc l'estiu passat amb un 3% del cens. La despesa total tindrà un cost al voltant del 1,5 MEUR i la primera fase de les obres podria estar enllestida el Nadal vinent. L'Ajuntament de Vic ha aprovat en el ple extraordinari d'aquest dimarts el projecte inicial de remodelació del carrer Jacint Verdaguer, concretament el tram que va des de la plaça de l'estació fins a la Rambla Hospital. La regidora d'Urbanisme, Fabiana Palmero, ha explicat que el projecte ha nascut de la proposta guanyadora del procés participatiu que es va celebrar el passat mes de juliol. El projecte de remodelació manté una aposta clara per la "pacificació", segons Palmero, i concretament manté l'arbrat actual, l'ampliació de les voreres d'un metre i el carril destinat a càrrega i descàrrega, contenidors  i zona blava. El carrer no comptarà amb carril bici segregat, sinó que les bicicletes conviuran amb els automòbils.  Els partits de l'oposició a l'Ajuntament de Vic han aplaudit la proposta i l'han qualificat de "molt necessària". El portaveu d'ERC-Som Vic, Jaume Colomer, ha assenyalat que la seva formació hagués prioritzat l'impuls de la zona començant pel Mercat Municipal i després fer la remodelació del carrer Verdaguer, "i no a l'inrevés". Amb tot, "al final tindrem el que volíem tots i només és un canvi en l'ordre dels factors", ha apuntat Colomer.  De la seva banda, el portaveu de Capgirem Vic, Marc Barnolas, ha celebrat que el projecte ja hagi arribat al ple, "i no es deixi totes les obres per l'últim any de la legislatura", ha criticat. Els cupaires han posat de relleu el procés de participació ciutadana –"nosaltres hi vam apostar molt fort"- i han animat els ciutadans a implicar-se ara en el projecte i presentar propostes i al·legacions.  Finalment, el regidor de Plataforma Vigatana, Josep Anglada, ha assenyalat que la millora de la via completarà les remodelacions a què s'ha sotmès el centre de Vic en els darrers anys amb la remodelació de les rambles.  Un cop feta l'aprovació inicial, ara el projecte se sotmetrà a un període de 30 dies a exposició pública.

Summary: El ple de Vic dona llum verd per unanimitat al projecte per remodelar el carrer Jacint Verdaguer


1.868 estudiants han començat aquest dimarts les Proves d'Accés a la Universitat (PAU) a les comarques de Lleida, 50 més que l'any passat (1.818). En concret, 1.612 són alumnes que han acabat aquest curs el Batxillerat, 165 es presenten a la selectivitat per lliure (provenen de Batxillerat d'altres anys però no havien fet les PAU, volen millorar nota o només s'examinen assignatures de la fase específica), i 91 provenen de Cicles Formatius de Grau Superior (s'examinen d'alguna assignatura de la fase específica). La demarcació de Lleida compta amb vuit tribunals, set a la capital del Segrià i un altre a la Seu d'Urgell. Les PAU es divideixen en dues fases: la fase general, que és obligatòria i consta d'un total de cinc exàmens, i la fase específica, que és voluntària i serveix per apujar nota. Les proves, que s'allargaran fins dijous, han arrencat aquest matí amb els exàmens de Llengua castellana i literatura i Llengua catalana i literatura. Les notes es coneixeran el 27 de juny. A les nou en punt d'aquest dimarts ha començat amb "total normalitat" la selectivitat 2018 per a 1.868 estudiants lleidatans de Batxillerat i de Cicles Formatius de Grau Superior. Són una cinquantena més que el juny passat, sobretot per un lleuger increment dels inscrits procedents de CFGS i que s'examinen per lliure, segons ha explicat Xavier Carrera, coordinador de les PAU a Lleida.  Els estudiants han iniciat les PAU amb la prova de la fase obligatòria de Llengua castellana i literatura. En la fase general, els alumnes s'examinen de quatre matèries comunes (Llengua catalana i literatura, Llengua castellana i literatura, Llengua estrangera i Història) i una matèria a escollir que està vinculada a les matèries comunes d'opció. Així, els estudiants poden escollir entre Matemàtiques, Llatí, Fonaments de les arts, i Matemàtiques aplicades a les Ciències Socials. Els alumnes que obtinguin un 5 de mitjana entre la nota de Batxillerat (que té un valor del 60%) i la qualificació obtinguda en la fase general de les PAU (amb un valor del 40%, si la qualificació d'aquesta fase general és com a mínim de 4), hauran superat les PAU i, per tant, tindran nota d'accés a la universitat. En la fase específica, que poden fer tant els alumnes de Batxillerat com els procedents de Cicles Formatius de Grau Superior, els estudiants poden examinar-se de fins a tres matèries de modalitat entre 22 assignatures. Amb les dues millors qualificacions, un cop ponderades, obtingudes en matèries vinculades als estudis que es vulguin cursar, es calcula la nota d'admissió que pot arribar fins als 14 punts. De la mateixa manera que l'any passat, l'assignatura de modalitat examinada a la fase general també es tindrà en compte en la ponderació de la fase específica. Per tant, els estudiants poden examinar-se de fins a tres assignatures a la fase específica, però tindran fins a quatre notes per ponderar. La validesa de la qualificació obtinguda en la fase general de les PAU és indefinida. Pel que fa a les notes obtingudes en les matèries examinades com a fase específica, caduquen als dos anys. Novetats de la PAU 2018 Com a novetat, a les PAU 2018 la matèria d'Història de la Filosofia s'examina a la fase específica i serà ponderable per a l'accés a graus universitaris de les branques d'Arts i humanitats, i de Ciències socials i jurídiques, segons ha assenyalat Carrera.  Pel que fa a les ponderacions, per aquelles persones que vulguin cursar graus d'Arquitectura s'han introduït canvis. En aquest sentit, les matèries de Fonaments de les Arts, Història de l'Art, Disseny i Dibuix artístic tindran una ponderació de 0,2; Cultura Audiovisual i Geografia de 0,1; i ja no hi ponderen les matèries de Biologia, Electrotècnia i Química. Una altra novetat té a veure amb la reserva de places a tots els graus universitats per a estudiants del col·lectiu gitano. Com a mínim es reservarà una plaça a cada grau per afavorir la seva incorporació a estudis superiors. Les persones del col·lectiu interessades han de disposar del certificat conforme poden optar a la plaça del Departament de Treball, Afers Socials i Família.  Vuit tribunals a la demarcació de Lleida A la demarcació de Lleida hi ha vuit tribunals, set a la capital del Segrià i un a la Seu d'Urgell, amb un president cadascun i un total de 87 vigilants-correctors. En concret, 699 estudiants s'examinen al Campus de Cappont de la UdL (on hi ha tres tribunals), 638 a l'ETSEA (que acull dos tribunals), 237 a la Facultat de Medicina, 171 a l'Arnau de Vilanova i 123 a la Seu d'Urgell. El tribunal de l'alumnat de Cicles Formatius de Grau Superior està ubicat al Campus de l'ETSEA.  Tribunals específics per a alumnes amb necessitats educatives especials Els estudiants amb necessitats educatives especials com poden ser els dislèctics o amb trastorns d'aprenentatge com ara TDA o TDAH s'examinen en tribunals específics per al col·lectiu. A Lleida, el Tribunal Ordinari Específic (TOE) per a aquests estudiants s'ha ubicat a l'Escola Politècnica Superior, al Campus de Cappont de la UdL, en el qual s'examinaran 25 estudiants. Prova d'Aptitud Personal per accedir als graus d'Educació La prova d'aptitud personal (PAP) per accedir als graus en Educació infantil i primària consta de dos exàmens, un de competència comunicativa i raonament crític (2 hores de durada), i un altre de competència logicomatemàtica (1 hora i 30 minuts). Així, els alumnes de Batxillerat i Cicles Formatius de Grau Superior (CFGS) aspirants a mestres hauran de realitzar aquesta prova específica amb posterioritat a les PAU. S'examinaran el dissabte 16 de juny, , en cinc seus universitàries ubicades a Barcelona, al campus de Bellaterra de la UAB, Girona, Tarragona i Lleida. La PAP es considera superada amb la qualificació d''apte', que s'obté quan la mitjana aritmètica d'ambdós exàmens és igual o superior a cinc punts sobre deu. Per poder fer mitjana, cal que cadascun dels exàmens tingui una qualificació igual o superior a quatre. Un cop superada, la PAP té validesa indefinida.  Les notes, el 27 de juny Els estudiants que s'hagin examinat de selectivitat podran consultar per internet les notes obtingudes el 27 de juny, de la mateixa manera que aquells que hagin fet la prova d'aptitud personal (PAP). Les sol·licituds de les reclamacions es podran fer entre el 27 i el 29 de juny i el resultat de reclamacions i doble correccions es donaran a conèixer el 9 de juliol. Així mateix, les proves de la selectivitat de setembre tindran lloc els dies 4,5 i 6 d'aquell mes.

Summary: Arrenquen les proves de la selectivitat per a 1.868 estudiants lleidatans, cinquanta més que l'any passat


La supressió s'allargarà "mentre durin les mesures aplicades per aquest article de la Constitució espanyola" ACN Barcelona.-Les novetats editorials dels segells Ara Llibres i Amsterdam que entrin a la impremta a partir d'aquest divendres ho faran amb el número de la pàgina 155 esborrat "en senyal de protesta de l'aplicació" d'aquest article de la Constitució espanyola. Així ho ha anunciat aquest divendres la cooperativa Som Ara Llibres a través d'un comunicat, en el qual ha detallat que aquesta supressió s'allargarà "mentre durin les mesures" del 155, que ha considerat que representen "un cop d'estat a les institucions i al Govern de Catalunya". Els primers títols que han sortit de la impremta amb aquest número de pàgina esborrat són 'La novel·la de Sant Jordi' de Màrius Serra i 'Nou Homenatge a Catalunya' de Vicent Partal. La cooperativa ha defensat que "la cultura no pot quedar al marge d'una situació d'anormalitat democràtica com la que estem vivint". A més, ha recordat que aquest gest de protesta "se suma a moltes altres iniciatives del món cultural per rebutjar la injustícia que és l'article 155 i reclamar l'alliberament dels presos polítics".

Summary: Som Ara Llibres esborra el número de la pàgina 155 dels seus llibres com a protesta


El conductor d'una motocicleta ha mort el migdia d'aquest diumenge a la B-224, al terme municipal de Sant Esteve de Sesrovires arran d'un accident viari on també s'han vist implicats dos turismes. Segons ha informat l'ajuntament del municipi, el sinistre s'ha produït en una rotonda d'accés a la localitat i hi han intervingut efectius de la Policia Local, els Bombers de la Generalitat, els Mossos d'Esquadra i el Sistema d'Emergències Mèdiques, que ha mobilitzat un helicòpter. L'avís s'ha donat a les 12.18 hores i en aquests moments els Mossos estan investigant les causes de l'accident. És el tercer accident de trànsit mortal que es produeix aquest diumenge a les carreteres catalanes.

Summary: Mor un motorista a la B-224 a Sant Esteve de Sesrovires en un accident amb dos turismes


La V edició del Festival Internacional de Música Antiga de Poblet, centrat novament en el diàleg entre cultures i religions, ha arrencat aquest divendres a la nit sota la direcció artística de Jordi Savall. En la primera de les tres jornades previstes, Savall i l’Hespèrion XXI han presentat el concert ‘El viatger del temps’, dedicat a Ibn Battuta, juntament amb músics de la Xina, Afganistan, Armènia, Síria, Turquia, Grècia i Espanya. Durant el concert, els més de 600 espectadors aplegats a la plaça de l’Església han reviscut els viatges de l’explorador musulmà de la mà de l’actriu Sílvia Bel, que n’ha recitat alguns episodis. Com a novetat d’aquesta edició, abans de cada espectacle se celebra una taula rodona relacionada amb el contingut del programa. Aquest divendres, Jordi Savall i representants de l’ONG catalana Proactiva Open Arms han reflexionat sobre la crisi dels refugiats.  El Festival Internacional de Música Antiga, organitzat pel Monestir de Poblet, en col·laboració amb la Fundació CIMA i amb el mestre Jordi Savall com a director artístic, s’ha consolidat com un dels certàmens d’estiu més importants del Camp de Tarragona. El viatger Ibn Battuta, la França barroca, Erasme de Rotterdam i Luter seran els protagonistes dels tres espectacles programats, entre aquest divendres i diumenge, a dos quarts de deu de la nit.  Enguany, Savall i els seus conjunts La Capella Reial de Catalunya, Hespèrion XXI estan acompanyats per músics convidats de Xina, Afganistan, Síria, Armènia, Turquia i Grècia. Aquesta edició incorpora com a novetat taules rodones prèvies als concerts, amb noms com Ramón Andres i Ricardo García Cárcel. A més, els actors Sívia Bel, Jordi Boixaderas i Lluís Soler participaran com a recitadors als concerts. Diàleg cultural i religiós En el primer concert, s’han recreat els viatges del musulmà Ibn Battuta, que va arribar a la Xina per conèixer de primera mà tant la música del país com els fonaments del taoisme. Abans del concert, Savall i membres de l’ONG Proactiva Open Arms han participat en una taula rodona sobre la crisi dels refugiats.  En aquest sentit, Savall ha explicat, en declaracions a l’ACN, que aquesta edició vol posar l’accent sobre la problemàtica dels refugiats i de la història, i en la funció que té la cultura a dia d’avui. “La música és un vector d’emocions i de bellesa, i gràcies a això podrem sentir-nos més solidaris amb el què està passant avui en dia. Sentint aquí músics de Síria -dos dels quals han hagut de fugir del seu país-, d’Armènia, Turquia o Afganistan, veurem que aquesta gent, vivint en un país en un pau, poden expressar amb la música la bellesa i l’emoció, i aportar aquesta harmonia que tots necessitem”, ha subratllat el mestre Savall.  Aquest dissabte 12 d'agost, el protagonista serà un viatge musical a la França barroca de Jean-Baptiste Lully, François Couperin Mr. de Sainte-Colombe i Marin Marais, que porta per títol 'Tots els matins del món. Diàlegs barrocs: la gràcia i la follia'. Abans de la cita, l'assagista i poeta Ramón Andrés i Jordi Savall parlaran de 'Cultura i Societat; l'Esperit d'Europa'.  El darrer dia, diumenge, el monestir cistercenc habitat més gran d'Europa acollirà un concert a l'entorn d'Erasme de Rotterdam i Luter, els precursors del protestantisme. Jordi Boixaderas (Erasme) i Lluís Soler (Luter) seran els recitadors. Al concert hi participaran La Capella Reial de Catalunya i Hespèrion XXI. Abans hi haurà un diàleg sobre Erasme i Luter, en el qual el procurador general de l'orde del Cister i monjo de Poblet Lluc Torcal parlarà amb l'historiador Ricardo García Cárcel sobre la Reforma i la Contrarreforma. Octavi Vilà, abat de Poblet, ha explicat que volen transmetre el missatge que “la música és un llenguatge universal de diàleg entre cultures, entre religions i entre pobles”. A més, Vilà ha assenyalat que coincidint amb la commemoració de cinquè centenari de la reforma protestant, el concert de diumenge farà especial èmfasi en el diàleg entre les religions cristianes.  En aquesta edició els concerts alternen dos emplaçaments diferents del Monestir: la plaça de l’Església en el concert de divendres i l'antic dormitori dels monjos -que es va estrenar per primer cop durant el festival de l’any passat- en els de dissabte i diumenge. L’imponent dormitori s’ubica en una nau gòtica de grans proporcions, perpendicular a la nau de la basílica, on durant segles van dormir els prop de 200 monjos cistercencs que van arribar a viure a Poblet. S’espera que la cinquena edició del Festival de Música Antiga Poblet repetirà l’èxit de les darreres edicions. Aquest divendres uns 600 espectadors han omplert la plaça de l’Església i, per la funció d’aquest dissabte, ja s’han venut les 700 localitats que s’havien posat a la venda. El concert de diumenge també presenta un elevat nivell d’ocupació i, tant Savall com el Monestir de Poblet, ja pensen en celebrar una sisena edició del certamen.

Summary: Poblet reviu els viatges d’Ibn Battuta en el tret de sortida del V Festival de Música Antiga


Un estudi internacional liderat per l’oncòleg Joaquim Bellmunt, director de l’Institut Hospital del Mar d’Investigacions Mèdiques (IMIM), demostra l’eficàcia de la immunoteràpia en el tractament del càncer de bufeta avançat quan la quimioteràpia ja no funciona. És la primera vegada que s’aconsegueix perllongar d‘una manera significativa la supervivència dels malalts en aquest tipus de situació, segons indiquen els responsables del treball. El tractament millora, a més, la qualitat de vida del pacients respecte al tractament amb quimioteràpia. L’estudi, publicat al ‘New England Journal of Medicine’ esdevé treball de referència, atès que feia més de vint anys que no hi havia avenços significatius en els tractaments per al càncer de bufeta quan la primera opció havia deixat de funcionar.  Els autors de l’informe indiquen que els resultats proporcionen una evidència per a l’ús de Pembrolizumab, un fàrmac immunoteràpic, com a nou estàndard de tractament per al càncer de bufeta avançat, com ha estat demostrat per a altres tipus de tumor com el melanoma i el càncer de pulmó. L’estudi, dirigit des del Dana Farber Cancer Institute (DFCI) de Boston, ha inclòs 542 pacients de 29 països dividits en dos grups. Al primer es va administrar el fàrmac immunoteràpic Pembrolizumab i al segon un dels tres quimioteràpics que s’usen habitualment. Els resultats demostren que els del primer grup “tenien una major supervivència global, amb menys efectes secundaris i millor qualitat de vida”, segons ha explicat Bellmunt. La mitjana de supervivència global va ser de 10,3 mesos amb Pembrolizumab, i de 7,4 mesos amb la quimioteràpia. A més d’augmentar-ne la supervivència, van respondre al tractament un nombre més gran de pacients tractats amb l’agent immunoteràpic i durant més temps. El percentatge de pacients en què el tumor es redueix o desapareix va ser gairebé dues vegades més gran entre els tractats amb immunoteràpia, el 21% contra l’11%. “A més, en els pacients tractats amb immunoteràpia i que han respost al tractament, s’observa que aquest benefici es manté”, ha afegit Bellmunt. Els mateixos responsables indiquen que els resultats de l’estudi “han estat tan notoris i la immunoteràpia ha demostrat tant la superioritat davant la quimioteràpia”, que el comitè independent que ha avaluat els resultats intermedis de l’assaig ha recomanat finalitzar-lo anticipadament per traslladar-ne els resultats al tractament clínic tan aviat com sigui possible.

Summary: Un estudi demostra més eficàcia de la immunoteràpia que la quimioteràpia en un càncer avançat de bufeta


La líder de Cs a Catalunya, Lorena Roldán, ha assegurat que hi ha milions de catalans que tenen "por" dels "separatistes radicalitzats" que s'estan organitzant i opten per la "violència". En roda de premsa a la seu del partit, aquest divendres al migdia, Roldán ha insistit que la població se sent "amenaçada", després que s'hagin detingut nou persones per tenir "explosius i llistats d'objectius", i que dues d'elles hagin "confessat" tenir "plans per atemptar contra Catalunya" -en referència als membres dels CDR per qui l'Audiència Nacional ha decretat presó preventiva. Roldán ha afegit que el president del Parlament, Roger Torrent, ha de donar "un pas enrere" i demanar disculpes pel debat de política general, on va expulsar de l'hemicicle el president del grup de Cs, Carlos Carrizosa. Roldán ha denunciat que el ple d'ahir va ser una de les "grans infàmies i vergonyes" des del "cop d'estat" de la sessió del 6 i 7 de setembre de 2017. La portaveu de Cs també ha respost Torrent, que aquest matí ha demanat una "reflexió" sobre "l'espectacle lamentable" al Parlament, i ha assenyalat especialment el partit taronja. Roldán creu que el president del Parlament és qui ha de demanar "disculpes", i deixar d'actuar "com si el Parlament fos seu". Preguntada per què creu que pensa la ciutadania després del final del ple d'ahir -amb escridassades dels diputats de Cs a la bancada independentista i diversos intercanvis de retrets i insults-, Roldán ha respost amb una altra pregunta: "Què pensen quan Torra aplaudeix persones que han entrat a presó preventiva per presumpte terrorisme?". La portaveu de Cs a la cambra ha defensat l'aplicació del 155. Roldán creu que la solució al conflicte passa per aplicar la Constitució a Catalunya ja que, el president del Govern, Quim Torra, és un "autèntic perill". Finalment, Roldán ha argumentat per què Cs no va donar suport a la creació de la comissió d'investigació parlamentària sobre els atemptats terroristes del 17-A a Barcelona i Cambrils, quan ara el partit fa un rebuig a ultrança contra el terrorisme. "No estàvem d'acord amb el plantejament de la comissió, per les teories de la conspiració per donar culpes als altres", ha defensat. Roldán opina que els grups independentistes volien desviar el focus d'atenció i obrir la comissió per buscar culpables: "No participem en teatres".

Summary: Roldán creu que milions de catalans tenen "por" dels "separatistes radicalitzats" que s'organitzen per la "violència"


El president del govern espanyol, Pedro Sánchez, ha aprofitat la seva participació a la inauguració de la XIX Edició del Fòrum Iberoamèrica per carregar contra l'independentisme que reivindica la seva vessant més democràtica amb les urnes. Així, sense esmentar-los directament, Sánchez ha reconegut que l'Estat "ha tingut una identificació en els darrers anys de democràcia amb vot, però sense tenir cap tipus de garanties". "És una de les idees contra les que hem combatut aquí en els darrers anys", ha admès, tot avisant que per a ell, "la democràcia és també l'imperi de la llei, unes institucions sòlides, una separació de poders, i l'herència de la revolució francesa de la igualtat, la llibertat i la fraternitat".  Així, ha demanat "invocar la democràcia sense pensar només en el vot, sinó també en l'imperi de la llei".  Al mateix discurs, Sánchez ha volgut vincular els moviments que eviten aquest aspecte que ell reivindica a un i altre costat de l'oceà, tant a Amèrica Llatina com a l'Estat, i ha avisar dels seus riscos. "Moltes d'aquestes certeses semblen cedir davant l'avançament de forces autoritàries. Jo no les anomenaria populistes, jo les anomenaria autoritàries, a un i altre costat de l'Atlàntic, i amb semblants retòriques", ha dit, tot reclamant tenir molt clar que la crisi econòmica ha estat el caldo de cultiu per "l'afebliment del sistema democràtic". "Perquè si la prosperitat no és una pluja fina persistent que arriba a totes les capes de la societat, surten el desencant, la frustració i la desafecció. I aquí hi ha el sustent de les retòriques excloents", ha conclòs.

Summary: Sánchez: "Hem hagut de combatre la identificació de democràcia amb vot, perquè democràcia és també l'imperi de la llei"


La ciutat segueix avançant en el futur pla de convivència i en el primer mig any s'han creat més de dotze taules de treball  ACN Ripoll.-L'Ajuntament de Ripoll ha demanat ser acusació en el procés judicial obert pels atemptats a Barcelona i Cambrils i estan a l'espera que el jutge instructor els respongui. Des del consistori volen accedir a "tota la informació" per aconseguir arribar "fins al final". Ho ha explicat l'alcalde, Jordi Munell, a pocs dies de complir-se els sis mesos d'aquells fets. Un cop més ha denunciat els "silencis" i la manca de respostes per part del govern espanyol i el Ministeri d'Interior sobre la vinculació de l'imam, Abdelbaki Es Satty, amb el CNI. "Sempre tindrem la pregunta a la ment: si algú tenia la informació es podria haver evitat? (...) No cessarem fins que hi  hagi una resposta i demanarem les responsabilitats als que tenien aquesta informació", ha subratllat el batlle que ha estat molt crític amb el govern de Madrid fins al punt d'apuntar a una possible teoria de la conspiració. L'alcalde ha comparegut amb representants de diferents departaments de la Generalitat per donar compte de la feina feta aquests sis mesos en l'elaboració del nou model de convivència. S'han creat més de dotze taules de diferents àmbits com ara l'educació, salut i seguretat, entre d'altres.

Summary: Ripoll vol ser acusació al procés obert pels atemptats i arribarà "fins al final" per saber el vincle entre l'imam i CNI


Aquest dijous ja fa una setmana que alguns pares de l'escola pública Sant Joan de Berga dormen al centre per reclamar al Govern que no tanqui una línia de P3. El proper curs escolar s'han inscrit 28 alumnes a l'escola i, tot i que la ràtio és de 25 places, el departament d'Ensenyament no dona la segona línia al centre perquè a Berga hi ofereix 75 places i encara en queden 19 de vacants. Aquest dimecres, l'AMPA va iniciar una campanya al carrer amb la instal·lació de 28 cadires en diferents espais de la ciutat per simbolitzar el seu rebuig al fet que el departament d'Educació només tingui en compte les xifres per negar-los el desdoblament de la línia. Els pares asseguren que continuaran tancats al centre fins a assolir la segona línia de P3.

Summary: Pares de l'escola Sant Joan de Berga ja porten una setmana de tancada al centre per reclamar que no es tanqui una línia de P3


Un empresari gironí d'origen xinès ha donat 1.000 mascaretes parells de guants a l'Ajuntament de Girona i 500 més al de Figueres. Les dues administracions utilitzaran aquest material per a protegir els agents dels cossos de seguretat local. La donació s'ha fet arran de la petició d'aquestes dues administracions per la falta de material sanitari. Des de la subdelegació del govern espanyola a Girona han posat d'exemple aquest empresari i han remarcat el seu "compromís amb la comunitat" i la "solidaritat" durant l'estat d'alarma pel risc de propagació del covid-19.

Summary: Un empresari gironí d'origen xinès dona 1.500 guants i mascaretes als ajuntaments de Girona i Figueres